Batalla de Grunwald

Iste ye un articlo sobre a batalla de Grunwald u batalla de Tannenberg en 1410; ta atros usos, se veiga Batalla de Tannenberg (desambigación).

A Batalla de Grunwald (tamién conoixita con cuantos atros nombres) estió una batalla escaicita o 15 de chulio de 1410 mientres a Guerra polaco-lituana-teutonica en as planas entre Tannenberg y Grunwald (Prusia Oriental, hue Stębark, en a Voivodia de Varmia y Masuria, Polonia), en a cual luitoron, d'una man, a Orden Teutonica y, d'atra man, una coalición d'a Unión Polaco-Lituana (Polonia y Lituania) con tartaros y mercenarios procedents de Bohemia.

Qui manaba as tropas d'a Orden estió o suyo Gran Mayestre, Ulrich von Jungingen; y qui manaban as tropas polaco-lituanas estioron Ladislau II Jogaila (rei de Polonia) y Vitautas o Gran (Gran Duque de Lituania). A batalla remató con a redota de raso d'a Orden Teutonica, morindo-ie no nomás o Gran Mayestre sino tamién 200 Caballers y una parte important d'o suyo nuclio dirichent. Antiparte, en Lituania existe una chicota minoría etnica de tartaros, ditos tartaros de Lituania‎, que se diz que ye fácil que sigan os descendients d'os que luitoron chunto con lituanos y polacos en a batalla de Grunwald.

 O nombre d'a batalla 
A batalla tien una gran multiplicidat de nombres. O nombre mas emplegato en a historiografía occidental ye batalla de Grunwald emplegando o nombre en polaco d'uno d'os dos puestos amanatos a o lugar d'a batalla, Grunwald, pero gosa emplegar-se tamién mal escrito, como batalla de Grünwald (ixo s'escayece a sobén en a historiografía en castellano, fácil que por malinterpretar que ye un toponimo alemán). No gosa emplegar-se o nombre con a versión alemana del toponimo, batalla de Grünfelde, en estar ista una linia historiografica d'orichen polaco que plega a o resto d'Europa a traviés de Francia.

En a historiografía alemana se prene como nombre d'a batalla o nombre en alemán de l'atro lugar amanato a o puesto a on s'escaició a batalla, Tannenberg, ta decir-se asinas batalla de Tannenberg. No gosa emplegar-se a versión polaca d'o toponimo, que sería batalla de Stębark. Ista denominación no ye prou estendillata en a historiografía europea, en poder-se confundir a mas con facilidat con a batalla de Tannenberg mientres a Primera Guerra Mundial. Qui sigue ista linia historiografica muit minoritaria (a nivel europeu) charra de vegatas de Primera batalla de Tannenberg ta diferenciar-las.

Ta rematar, en a historiografía lituana se puet trobar citata como batalla de Zalgiris.

 Curiosidaz 
En a memoria colectiva alemana a Batalla de Grunwald deixó tan mal recuerdo que cuan a ocupación alemana os nazis desfacioron o monumento conmemorativo d'a batalla de Grunwald de Cracovia, actualment reconstruito.
Se crei que os tartaros que participoron en a batalla de Grunwald se quedoron en a muga de Polonia y Lituania y esto explicaría l'orichen d'os actuals tartaros de Lituania, ixemenatos entre Polonia, Lituania y Belarrusia.

 Vinclos externos 

Categoría:Batallas d'Alemanya
Categoría:Batallas de Lituania
Categoría:Batallas d'a Orden Teutonica
Categoría:Batallas de Polonia
Categoría:Batallas de 1410